Előterjesztés

a Közgyűlés részére

Tisztelt Közgyűlés!

Budapest Főváros Önkormányzata 2014. évi összevont költségvetéséről szóló 11/2014. (III.14.) Főv. Kgy. rendelet (továbbiakban: Költségvetési Rendelet) 5. sz. mellékletében az évközi indítású beruházási feladatok között a Thália Színház Nonprofit Kft. részére a „Thália Színház Nonprofit Kft. felső-színpadgépészeti irányítópult cseréje” megnevezésű feladat került jóváhagyásra 20.500 eFt összköltséggel.

A Színház kérésének megfelelően a jóváhagyott feladatot az ügyelő rendszer korszerűsítése műszaki tartalommal, az alábbi indoklás szerint bővíteni szükséges:

*A Thália Színházban 1998. óta működő analóg ügyelői rendszer elavult. A folyamatos javítás ellenére üzembiztonsága már nem felel meg a mai követelményeknek. Az alkatrészek beszerzése szinte lehetetlen. Szükségessé vált egy modern, nagy flexibilitással üzemeltethető, modulárisan bővíthető digitális intercom rendszer beszerzése. Mivel a Thália Színház négy játszóhellyel rendelkezik, feltétlenül szükséges olyan konstrukció kialakítása, mely mind a négy hely kiszolgálását rendszerben teszi lehetővé. Az ehhez szükséges rendszermátrixnak minimum 40 használói állomás működtetését kell kezelnie.*

A fenti korszerűsítés forrásigénye bruttó 21.250 eFt.

Tekintettel arra, hogy a mind az ügyelőrendszer, mind a felsőgépészeti szinkronvezérlő rendszer rendkívül rossz műszaki állapotban van, cseréjük elengedhetetlen a közfeladat ellátás színvonalas működése érdekében. Jelen előterjesztésben foglalt - Magyarország helyi önkormányzatairól szóló 2011. évi CLXXXIX. törvény 107. §, továbbá a nemzeti vagyonról szóló 2011. évi CXCVI. tv. (Nvt.) 7.§ (2) bekezdésében rögzítettekkel összhangban lévő, azonban a Színházzal 2013. január 1-jei hatállyal megkötött Fenntartói Megállapodáson túlmutató - beruházási feladatot a Fővárosi Önkormányzat a Társaság útján Megvalósítási Megállapodás megkötésével, abban szabályozott módon kívánja megvalósítani. Tekintettel arra is, hogy a beruházási feladatnak a Fenntartói Megállapodásban foglalt közfeladat ellátását legmegfelelőbb módon szolgáló megvalósítását - a 2014. évi évadkezdés akadályozatása nélkül - a Színház képes lebonyolítani.

A fentiekre tekintettel Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet (továbbiakban: Rendelet) 16.§ (1) bekezdése értelmében javasoljuk jelen előterjesztés *2. sz. mellékletét* képző Megvalósítási Megállapodás jóváhagyását.

Javaslatot teszünk továbbá a Költségvetési Rendeletben az évközi indítású beruházások között jóváhagyott, a „Thália Színház Nonprofit Kft. felső-színpadgépészeti irányítópult cseréje” megnevezésű feladat átnevezésére, a „Thália Színház Nonprofit Kft. ügyelő rendszer korszerűsítése, valamint a felsőgépészeti szinkron vezérlőrendszer cseréje” tárgyú, 6949 egyedi azonosító számú beruházási feladat engedélyokiratának jóváhagyására a *1. sz. melléklet* szerinti tartalommal, bruttó: 41.750 eFt összköltséggel. A feladat megvalósításához szükséges többletforrás biztosításához javasoljuk a „930001 Általános tartalék” cím 21.250 eFt összeggel történő csökkentését. A költségvetési forrás átcsoportosítását Főpolgármester Úr a *3. sz. melléklet* szerint engedélyezte.

A Rendelet 9. § (2) bekezdésében foglaltak szerint a feladat indokolása:

1. *A feladat szükségszerűségének indoklása, költségei, megalapozottsága:*

A meglévő analóg ügyelői rendszer és felsőgépészeti szinkron vezérlőrendszer 16 éves, elavult, megbízhatatlan műszaki állapotú, az alkatrész utánpótlása már nem megoldott. A Színház biztonságos működéséhez elengedhetetlenül szükséges a megbízhatatlan műszaki állapotú ügyelői rendszer és díszletmozgató szinkron vezérlőrendszer cseréje új, modern berendezésre. A beruházás elmaradása a Színház biztonságos működését veszélyeztetné.

1. *A szükséges hatósági engedélyek megnevezése:*

A feladat megvalósításához hatósági engedély nem szükséges.

1. *A megvalósításra javasolt feladat várható élettartama, felújítási gyakorisága, egyéb fontos körülmények részletezése:*

Az új ügyelői rendszer és felsőgépészeti vezérlőrendszer várható élettartama kb. 10-12 év, szükség szerinti karbantartással.

1. *Az alapközmű, alapút helyzete, várható hatása a környezet állapotára és az infrastruktúra terhelésére:*

A feladat az alapközmű, alapút helyzetén nem változtat. A környezetet üzembiztonsági és baleset megelőzési szempontból teszi kedvezőbbé.

1. *A beruházással érintett létesítmény működtetésének becsült éves többletköltsége, illetve költségmegtakarítása:*

A működtetés nem jár többletköltséggel. Kevesebb üzemzavar várható, ami az üzemeltetés terén költségmegtakarítást eredményez.

1. *Mindazon egyéb tények, körülmények, amelyek a beruházást befolyásolhatják:*

Nincs befolyásoló tényező.

Kérem a T. Közgyűlést az előterjesztés megtárgyalására és a határozati javaslatok elfogadására.

A határozati javaslatok között szereplő költségvetési rendelet módosítására jelen közgyűlés alkalmával, külön napirendi pont keretében kerül sor.

**Határozati javaslat**

A Fővárosi Közgyűlés úgy dönt, hogy:

a Budapest Főváros Önkormányzata 2014. évi összevont költségvetéséről szóló 11/2014. (III.14.) Főv. Kgy. rendelet 5. sz. mellékletében az évközi indítású beruházások között jóváhagyott, „Thália Színház Nonprofit Kft. felső-színpadgépészeti irányítópult cseréje” megnevezésű feladatot „Thália Színház Nonprofit Kft. ügyelő rendszer korszerűsítése, valamint a felsőgépészeti szinkron vezérlőrendszer cseréje” megnevezésű feladatra nevezi át. A feladat összköltségét 20.500 eFt helyett 41.750 eFt-ban határozza meg és hagyja jóvá.

a feladathoz szükséges forrás biztosítása érdekében, a „Thália Színház Nonprofit Kft. ügyelő rendszer korszerűsítése, valamint a felsőgépészeti szinkron vezérlőrendszer cseréje” megnevezésű feladathoz kapcsolódóan csökkenti a „930001 Általános tartalék” cím kiadási, azon belül tartalék előirányzatát 21.250 eFt-tal, valamint a „840702 Évközi indítású önkormányzati beruházások” cím kiadási előirányzatát 20.500 eFt-tal (a kiadásból önkormányzati beruházás: 16.142 eFt, beruházási célú előzetesen felszámított ÁFA: 4.358 eFt), egyidejűleg 41.750 eFt összeggel megemeli a „840302 Önkormányzati beruházások” cím kiadási előirányzatát. A kiadásból:

önkormányzati beruházás: 32.874 eFt

beruházási célú előzetesen felszámított ÁFA: 8.876 eFt.

a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet 42.§ (7) bekezdése szerint eseti jelleggel magához vonja Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 12.§ (2) bekezdésében foglalt felhatalmazás szerinti Gazdasági Bizottsági hatáskört és jóváhagyja a „Thália Színház Nonprofit Kft. ügyelő rendszer korszerűsítése, valamint a felsőgépészeti szinkron vezérlőrendszer cseréje” tárgyú, 6949 egyedi azonosítószámú engedélyokiratot jelen előterjesztés ***1. sz. melléklete*** szerinti tartalommal. Egyidejűleg felhatalmazza a Főpolgármestert az engedélyokirat aláírására.

határidő: rendeletmódosítás hatályba lépését követő 30 napon belül

felelős: Tarlós István főpolgármester

a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet 42.§ (7) bekezdése szerint eseti jelleggel magához vonja Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 12.§ (2) bekezdésében foglalt felhatalmazás szerinti Gazdasági Bizottsági hatáskört, továbbá a Rendelet 16.§ (1) pontja értelmében jóváhagyja és megköti a „Thália Színház Nonprofit Kft. ügyelő rendszer korszerűsítése, valamint a felsőgépészeti szinkron vezérlőrendszer cseréje” tárgyú feladathoz kapcsolódó Megvalósítási Megállapodást jelen előterjesztés ***2. sz. melléklete*** szerinti tartalommal. Felkéri a Főpolgármestert a megállapodás aláírására.

határidő: rendeletmódosítás hatályba lépését követő 30 napon belül

felelős: Tarlós István főpolgármester

**Határozathozatal módja:**

A határozati javaslatok elfogadásához minősített szavazattöbbség szükséges.

Budapest, 2014. április „ ”

|  |
| --- |
| Csomós Miklós  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. 6949 egyedi azonosítószámú engedélyokirat – tervezet
2. Megvalósítási Megállapodás – tervezet
3. FPH079/1020-2/2014. sz. főpolgármesteri engedély